Han vokste opp med ni søsken i et strengt katolsk hjem, som yngste sønn av Bertha Antonia (født Bartel) og Josef Bartosch, som var skomaker. Berthold hadde en tid praksis som tegner hos en arkitekt, og studerte deretter, i 1913–1917, arkitektur og kunst ved Akademie der bildenden Künste i Wien. Ved Universitetet i Wien hadde samfunnsforskeren dr. Erwin Hanslik etablert et animasjonsfilmstudio ved sitt institutt for kulturforskning, primært for å lage undervisningsfilmer innenfor kartografiske, geografiske og geologiske emner. Han foreslo at Bartosch skulle etablere et lignende studio, der han kunne lage filmer som illustrerte Tomás Masaryks ideer.